Diari Oficial de la Generalitat Valenciana


Sumari del DOGV 8610, del 09-08-2019 (2019/7991)

RESOLUCIÓ d'1 d'agost de 2019, del director general de Relacions amb les Corts, de la Presidència de la Generalitat, per la qual es publica l'acord entre LABORA Servei Valencià d'Ocupació i Formació i l'Ajuntament de Torreblanca per a la prestació conjunta de serveis d'intermediació laboral per mitjà de la implantació del servei Punt Labora.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8610

Data del DOGV
:   09-08-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/7991


Data del document
:   01-08-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ d'1 d'agost de 2019, del director general de Relacions amb les Corts, de la Presidència de la Generalitat, per la qual es publica l'acord entre LABORA Servei Valencià d'Ocupació i Formació i l'Ajuntament de Torreblanca per a la prestació conjunta de serveis d'intermediació laboral per mitjà de la implantació del servei Punt Labora. [2019/7991]  
LABORA Servei Valencià d'Ocupació i Formació i l'Ajuntament de Torreblanca han subscrit, prèvia tramitació reglamentària, els dies 24 de juliol de 2019 i 23 de juliol de 2019, respectivament, l'acord per a la prestació conjunta de serveis d'intermediació laboral per mitjà de la implantació del servei Punt Labora, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 31 de juliol de 2019 i número 784/2019, és procedent la publicació en el Diari Oficial de la Generalitat Valenciana de l'acord esmentat, que figura annex a aquesta resolució.  
  
València, 1 d'agost de 2019.- El director general de Relacions amb les Corts: Antonio Torres Salvador.  
  
  
ACORD DE COL·LABORACIÓ ENTRE LABORA SERVEI VALENCIÀ D'OCUPACIÓ I FORMACIÓ I L'AJUNTAMENT DE TORREBLANCA PER A LA PRESTACIÓ CONJUNTA DE SERVEIS D'INTERMEDIACIÓ LABORAL PER MITJÀ DE LA IMPLANTACIÓ DEL SERVEI PUNT LABORA  
  
Intervinents  
D'una part, Enric Nomdedéu i Biosca, director general de LABORA Servei Valencià d'Ocupació i Formació, nomenat en virtut del Decret 115/2016, de 9 de setembre, del Consell, basant-se en el que disposa la Llei 5/1983, de 30 de desembre, del Consell, i d'acord amb les facultats que li confereix el Reglament d'Organització i Règim Jurídic del Servei Valencià d'Ocupació i Formació, aprovat per Decret 194/2013, de 20 de desembre, del Consell i modificat per Decret 161/2017, de 20 d'octubre, del Consell, en representació de LABORA Servei Valencià d'Ocupació i Formació, autoritzat per Acord del Consell de data 5 de juliol de 2019.  
I d'una altra part, María Josefa Tena Martínez, com alcaldessa de l'Ajuntament de Torreblanca en representació d'este, facultada expressament per a la firma d'este acord en virtut de l'article 21 de la Llei 7/1985, de 2 d'abril, reguladora de les Bases de Règim Local, i de l'Acord adoptat pel Ple en sessió celebrada el dia 30 d'abril de 2019.   
  
Actuant en l'exercici dels seus respectius càrrecs i en la representació que posseïxen, reconeixent-se recíprocament capacitat per a formalitzar el present acord de col·laboració, convenen subscriure-ho,obligant-se en els termes que en el mateix es contenen i prèviament,  
  
  
Manifesten  
Que la subscripció del present acord de col·laboració respon als principis que han de regir les relacions entre les administracions públiques i, en concret, el principi de cooperació recollit en l'article 3.1.k) de la Llei 40/2015, d'1 d'octubre, de Règim Jurídic del Sector Públic.  
  
Que l'acord es formalitza segons els preceptes que conté el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.   
Que LABORA Servei Valencià d'Ocupació i Formació, com a organisme autònom adscrit a la Conselleria d'Economia Sostenible, Sectors Productius, Comerç i Treball té, entre altres, les competències de gestió i control de la intermediació en el mercat de treball, així com la promoció d'accions d'informació i orientació professional a favor de les persones desocupades.  
Que segons l'article 6.1 del Reglament d'Organització i del Règim Jurídic del Servei Valencià d'Ocupació i Formació, aprovat per Decret 194/2013, de 20 de desembre, del Consell i modificat per Decret 161/2017, de 20 d'octubre, del Consell, correspon al mateix promoure la formalització d'acords i convenis de col·laboració i cooperació amb qualsevol persona jurídica, pública o privada, que tinga com a fi específic qualsevol qüestió sobre intermediació laboral, orientació laboral, formació professional i foment d'ajudes d'ocupació estable, a fi de coadjuvar al compliment de les seues competències.  
  
Que a fi de prestar el servei de forma integral, i des d'una perspectiva geogràficament més pròxima a les persones usuàries, s'ha considerat oportú procedir a la instal·lació, tant en ajuntaments, com en altres entitats locals de les províncies de València, Alacant i Castelló, del servei de Punt Labora, ferramenta instal·lada ja en els centres d'ocupació de LABORA, dirigida a facilitar a les persones usuàries que no disposen d'accés a la Xarxa Internet, els serveis del Portal d'Ocupació de LABORA a la ciutadania, incrementant amb això l'eficàcia i l'eficiència en la gestió, a través d'una participació personalitzada de les persones usuàries, aportant major agilitat al compliment dels objectius proposats.  
  
Amb això es pretén promoure la cohesió territorial, disminuint els desequilibris actualment existents i afavorint la igualtat d'accés de la ciutadania de la Comunitat Valenciana als serveis públics.  
  
Que, en este sentit, es considera fonamental la implicació de les entitats locals, quant a prestar la col·laboració necessària, consistent en la utilització de les seues dependències per a la ubicació del servei de Punt Labora, degudament dotades amb els elements i connexions necessaris per al seu correcte funcionament, possibilitant amb això l'accés al Portal d'Ocupació de LABORA per part de les ciutadanes i els ciutadans.  
Que, en el cas del municipi de Torreblanca, ja es va signar un acord de col·laboració amb el Servei Valencià d'Ocupació i Formació el 27 de novembre de 2012 per a la instal·lació de l'esmentat sistema. Com a resultat del mateix, es va instal·lar un caixer-terminal en les dependències municipals.  
Que este acord, amb un termini de vigència de tres anys i possibilitat de pròrroga, es troba actualment prorrogat, al no haver sigut denunciat per cap de les parts.  
Que la Llei 40/2015, d'1 d'octubre, de Règim Jurídic del Sector Públic, estableix en la seua disposició addicional octava que els convenis vigents que no tingueren determinat un termini de vigència o, existint, tingueren establida una pròrroga tàcita per temps indefinit en el moment de l'entrada en vigor d'esta llei, s'adaptaran a la mateixa, i tindran un termini de vigència de quatre anys que contarà des de l'entrada en vigor de la llei, el 2 d'octubre de 2016.  
Que, en relació amb el que es disposa en el paràgraf anterior, i atès el temps que ha transcorregut des de la firma de l'acord en vigor, s'ha detectat la necessitat de modificar i completar determinats aspectes del seu clausulat per tal d'adaptar-lo a la normativa vigent en la matèria, pel que s'ha considerat oportú la tramitació d'un nou acord abans que s'arribe a la fi del termini de vigència actual.  
A la vista de tot això, ambdós parts formalitzen el present acord basant-se en les següents  
  
Estipulacions  
  
Primera. Objecte  
El present acord té com a objecte la prestació de serveis d'intermediació laboral, facilitant i agilitzant la realització de tràmits per mitjà del sistema denominat Punt Labora, ferramenta que va ser instal·lada en les dependències municipals de l'Ajuntament de Torreblanca per acord signat el 27 de novembre de 2012.  
  
Segona. Serveis d'intermediació  
L'esmentat sistema permet a la persona usuària realitzar nombrosos tràmits que habitualment es gestionen als centres d'ocupació de LABORA, de manera telemàtica, sense necessitat de desplaçament al propi centre.  
Entre altres opcions, permet la consulta d'ofertes d'ocupació i cursos de formació, així com postular l'autocandidatura.  
Així mateix, el sistema és capaç de generar certificats, el DARDE i gestionar les cites a les persones usuàries als centres d'ocupació de LABORA, facilitant i agilitzant estos tràmits de manera on-line.  
LABORA Servei Valencià d'Ocupació i Formació incorporarà, de manera progressiva, altres funcionalitats al Punt Labora, per tal que estiguen disponibles també als terminals desplegats a les entitats locals.  
  
  
Tercera. Obligacions de LABORA Servei Valencià d'Ocupació i Formació  
El Servei Valencià d'Ocupació i Formació es va comprometre a la instal·lació del sistema actualment denominat Punt Labora en les dependències de l'Ajuntament de Torreblanca, per acord de data 27 de novembre de 2012, en els termes següents:  
1. La instal·lació d'un terminal, que les seues dimensions aproximades en mil·límetres són 754 x 1670 x 694 (ample, alt profund), perfectament identificat, que s'ubicaria en el lloc indicat per l'Ajuntament, amb els requisits que s'estableixen en l'estipulació quarta.  
2. La formació inicial del personal designat per l'Ajuntament, encarregat d'atendre al públic usuari del sistema, de manera que pogueren solucionar les qüestions que plantejaren les persones demandants que acudiren a l'Ajuntament per a utilitzar este servei.  
3. La formació posterior de forma periòdica, per mitjà de sessions informatives, per als supòsits que s'introduïren noves prestacions o amb motiu de reciclatge del personal designat.  
4. La comunicació d'un telèfon de contacte per a la resolució de dubtes o problemes tècnics que sorgiren en la utilització de la ferramenta.  
5. El subministrament a lŽAjuntament del cartell senyalitzador del Punt Labora.   
Efectuada ja la instal·lació del terminal, es mantenen els compromisos assenyalats en els punts 3 i 4, havent-se complit de manera satisfactòria els detallats en els punts 1, 2 i 5.  
  
Quarta. Obligacions de l'Ajuntament  
Per la seua banda, l'Ajuntament de Torreblanca es compromet a:  
1. Facilitar i adequar, si fóra necessari, aquells elements que resulten imprescindibles per al correcte funcionament dels terminals (connexió a Internet, amplària de banda?).  
2. Efectuar el control de les persones usuàries que utilitzen l'esmentat servei, procurant que la seua ubicació quede prou protegida i que garantisca l'accés a persones amb diversitat funcional, havent en cas contrari, d'adoptar-se les mesures necessàries per a adequar la zona dedicada al Punt Labora a estes persones usuàries.  
3. Designar el personal encarregat d'atendre les persones usuàries que sol·liciten informació sobre la manera d'utilitzar el terminal, preferentment agents d'ocupació i desenvolupament local.  
4. Prestar el servei de Punt Labora durant l'horari d'atenció al públic, almenys de 9:00 h a 14:00 h en dies laborables.   
5. Proveir els necessaris consumibles i subministraments per al normal i correcte funcionament dels Punts Labora (paper, tòner, consum elèctric?).  
6. Vetlar pel correcte ús dels equips i serveis Punt Labora.  
7. Designar la persona responsable que, en col·laboració amb LABORA Servei Valencià d'Ocupació i Formació, coordine les tasques de manteniment dels equips.  
8. Informar a LABORA Servei Valencià d'Ocupació i Formació sobre la ubicació del Punt Labora, així com sobre qualsevol modificació posterior en la mateixa, si la hi hagués.  
9. Realitzar difusió de les ferramentes complementàries a este servei, en particular de l'aplicació per a dispositius mòbils, app GVA AutoServef, i de la pàgina web de LABORA, en les quals s'ofereix de manera addicional a les persones demandants l'accés als esmentats serveis.  
  
  
Quinta. Accés al servei  
A l'esmentat servei tenen accés, no sols les persones usuàries del terme municipal en què estan instal·lats els Punts Labora, sinó també les dels municipis limítrofs, evitant amb això desplaçaments innecessaris i costosos al centre d'ocupació de LABORA a què estan adscrites.  
  
  
Sexta. Manteniment dels equips  
Correspon a LABORA Servei Valencià d'Ocupació i Formació el manteniment i reposició dels equips, en la seua totalitat o en part, quan així ho aconsellen les circumstàncies tècniques o de funcionament.  
  
Queda exceptuat, i per tant a càrrec de l'Ajuntament, qualsevol deteriorament en els equipaments citats que es poguera produir per causes diferents del seu normal ús i obsolescència (trencaments accidentals, vandalisme, robatori i qualsevol perjudici a causa de falta de diligència en l'atenció deguda dels equips).  
  
Setena. Col·laboració mútua  
Ambdós administracions es comprometen a mantindre els contactes i col·laboracions necessàries que redunden en la millora del servei públic.  
  
Octava. Efectivitat i duració  
Este acord es farà efectiu des de la data de la firma, i la seua vigència s'estendrà per un període de 4 anys.  
En qualsevol moment abans de la finalització del termini previst en el paràgraf anterior, les parts signatàries podran acordar unànimement la seua pròrroga per un període de fins a quatre anys addicionals o la seua extinció.  
  
Novena. Comissió de Seguiment  
Es crea una Comissió de Seguiment com a òrgan mixt de seguiment i control de les actuacions que s'acorde, amb un règim de funcionament que es regirà per allò que es disposa en els articles 15 i concordants de la Llei 40/2015, d'1 d'octubre, del Règim Jurídic del Sector Públic i que tindrà les facultats de coordinació, seguiment i valoració de les activitats derivades de l'acord, així com les de vigilància i control de l'execució del mateix a tenor del que es disposa en l'article 49.f) de la referida llei.  
  
La Comissió de Seguiment estarà formada per una representació paritària de dos membres de cada part, designats a l'efecte per cada entitat. Les persones representants de LABORA Servei Valencià d'Ocupació i Formació seran designades per qui siga titular de la Subdirecció General d'Inserció Laboral, d'entre el personal de l'organisme, qui designarà també d'entre elles a qui ostente la Presidència de la Comissió.  
La Presidència dirimirà amb el seu vot en cas d'empat, a efectes d'adoptar acords.  
La Secretaria serà ocupada per un membre dels designats per la Corporació Municipal.  
Es procurarà la presència equilibrada de dones i homes, en aplicació d'allò que preveu el II Pla d'Igualtat de Dones i Homes de l'Administració de la Generalitat, aprovat per Acord de 10 de març de 2017, del Consell.  
Haurà de remetre's còpia dels acords, actes i informes d'esta Comissió a la Subdirecció General d'Inserció Laboral de LABORA Servei Valencià d'Ocupació i Formació, així com a la Corporació Municipal firmant de l'acord.  
  
Desena. Causes d'extinció i resolució  
El present acord s'extingirà pel compliment de les actuacions que constitueixen el seu objecte o per incórrer en causa de resolució, d'acord amb el que disposa l'article 51 de la Llei 40/2015, d'1 d'octubre, de Règim Jurídic del Sector Públic.  
  
Seran causes de resolució:  
1. La força major.  
2. La impossibilitat sobrevinguda del compliment de l'objecte.  
3. El mutu acord entre les parts, quan varien les circumstàncies que van motivar la instal·lació del Punt Labora.  
4. El transcurs del termini de duració de l'acord assenyalat en l'estipulació octava, quan hi haja denúncia de les parts.  
5. La falta d'ús continuat del terminal durant més de noranta dies, sense que hi haja cap circumstància tècnica que ho impedisca.  
6. La decisió judicial declaratòria de la nul·litat de l'acord.  
7. L'incompliment de qualsevol de les obligacions i compromisos assumits per part d'algú dels firmants.  
Així mateix, serà d'aplicació el que estableix l'article 52 de l'esmentada Llei 40/2015, en relació amb els efectes de la resolució de l'acord.  
  
Onzena. Recuperació dels equips  
Una vegada extingida la relació per qualssevol dels motius exposats en les estipulacions anteriors, LABORA Servei Valencià d'Ocupació i Formació recuperarà els equipaments que s'hagueren instal·lat, sent del seu compte les pertinents despeses de transport i desplaçament que comporte la seua retirada.  
  
Dotzena. Naturalesa jurídica i ordre jurisdiccional  
El present acord té naturalesa administrativa i el seu règim jurídic està determinat per les seues pròpies estipulacions, pels preceptes continguts en la Llei 40/2015, d'1 d'octubre, de Règim Jurídic del Sector Públic, per allò establit en el Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, i per la resta de normativa que li siga d'aplicació.  
  
Les qüestions litigioses que puguen sorgir en la seua execució es sotmetran a la jurisdicció contenciós-administrativa.   
  
Tretzena. Repercussió econòmica  
L'aplicació i execució d'este conveni, inclosos tots els actes jurídics que pogueren dictar-se en execució o desenrotllament del mateix, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Catorzena. Portal de transparència  
El present acord de col·laboració es publicarà en el Portal de Transparència de la Generalitat Valenciana ?GVA Oberta?, d'acord amb el que es disposa en els articles 9.1.c) i 10.1 de la Llei 2/2015, de 2 d'abril, de la Generalitat, de Transparència, Bon Govern i Participació Ciutadana de la Comunitat Valenciana.  
Així mateix, l'entitat local firmant garantirà la publicació per mitjà de la seua pàgina web, segons allò establit en els articles 9.1.c) i 10.3 de l'esmentada llei.  
La publicitat de l'acord es realitzarà en el termini de 10 dies hàbils des de la seua inscripció en el Registre de Convenis de la Generalitat, segons exigeix l'article 12.2 del Decret 105/2017, de 28 de juliol, del Consell, de desenvolupament de l'esmentada llei de transparència.  
  
Quinzena. Publicació en el Diari Oficial de la Generalitat Valenciana (DOGV)  
D'acord amb allò previst en l'article 20 del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre, en concordança amb el que estableix l'article 111.3 de la Llei 8/2010, de 23 de juny, de règim local de la Comunitat Valenciana, l'acord subscrit, una vegada inscrit en el Registre de Convenis de la Generalitat, haurà de publicar-se en el Diari Oficial de la Generalitat Valenciana, de la manera indicada en l'esmentat decret de regulació dels convenis.  
  
Setzena. Derogació  
Queda derogat i sense efecte algú l'acord de col·laboració subscrit entre el Servei Valencià d'Ocupació i Formació i l'Ajuntament de Torreblanca el 27 de novembre de 2012 per a la prestació conjunta de serveis d'intermediació laboral mitjançant la instal·lació del servei AUTOSERVEF, des de la data d'entrada en vigor del present acord.  
  
I en prova de conformitat, ambdós parts firmen el present document electrònicament.  
  
24/07/1982 KBN LABORA SERVEI VALENCIÀ D'OCUPACIÓ I FORMACIÓ  
El director general  
Enric Nomdedéu i Biosca   
  
23/07/9412 EKQ L'AJUNTAMENT DE TORREBLANCA  
L'alcaldessa  
María Josefa Tena Martínez